
			Om boka:

			To enkle ord som endrer hvordan du ser på livet Hvis du syns det er vanskelig å nå målene dine eller å føle deg ordentlig glad, er det ikke deg det er noe galt med. Problemet er makten du gir andre mennesker. I denne boken lærer du hvordan to ord – la dem – kan hjelpe deg med å slippe taket i andres meninger, drama og kritikk.

			For det finnes en annen måte å leve på.

			Let them-teorien hjelper deg med å ta vare på din tid og din energi slik at du kan fokusere på det som er viktig for deg. Du har brukt nok krefter på å prøve å bli likt, gjøre andre fornøyd og la andres meninger stoppe deg fra å oppnå det du vil. Nå er det på tide å hente tilbake kraften og bygge et liv hvor du er hovedpersonen. Dine drømmer. Dine mål. Din glede.

			Det er et enkelt verktøy, men det har gjort en enorm forskjell for millioner av mennesker. Hvorfor? Fordi det virker. Den beste måten å ta styringen over ditt eget liv på, er ved å slutte å forsøke å styre alle andre og heller kontrollere det du kan: deg selv.

			Når du lar andre mennesker leve sitt liv, kan du endelig leve ditt.

		

	
		
			Om forfatteren:

			MEL ROBINS er en internasjonalt bestselgende forfatter og en verdenskjent ekspert på tankesett, motivasjon og hvordan vi kan endre vanene våre. Bøkene hennes er oversatt til over 40 språk og har solgt millioner. Hun leder The Mel Robbins Podcast, en av de mest populære podkastene i verden, hvor hun daglig inspirerer lyttere i 194 land. Mel er kjent for å gjøre vanskelige temaer enkle og konkrete, og med Let them-teorien presenterer hun sitt mest kraftfulle og dyptgående budskap så langt.

			Til datteren min, Sawyer, som skrev denne boken sammen med meg.

			Jeg elsket å dele opplevelsen med deg, selv om du hadde lyst til å drepe meg noen ganger.

			«La dem», som de sier.

		

	
		
			INNLEDNING

			

			Historien om meg

			Da jeg var 41 år gammel, hadde jeg 800 000 dollar i gjeld. Jeg var arbeidsledig, og restauranten til mannen min kollapset. Det føltes som om vi hadde mislyktes i livet uten noe håp om å bli kvitt all gjelden.

			Jeg så med misunnelse på at vennene mine gikk fra den ene karrieremessige suksessen til den andre, mens vi slet med å ha råd til å sette mat på bordet. Jeg hadde nettopp fått sparken og ante ikke hva jeg skulle gjøre med livet mitt. Jeg hadde prøvd meg som offentlig forsvarer hos Legal Aid Society i New York, vært advokat i et stort byrå i Boston, jobbet for noen nystartede selskaper, drevet med forretningsutvikling i et reklamebyrå, vært livscoach, programleder på radio og til og med åpnet et lite studio hvor man kunne male keramikk. Jeg følte meg helt fortapt, som om ingenting jeg gjorde, kunne få oss opp av hullet vi befant oss i.

			For å håndtere angsten og tvilen ble hovedstrategien min å unngå alt. Trykke på slumreknappen. Døyve smerten med alkohol. Vike unna ansvar ved å skylde på mannen min. Utsette å søke jobb så lenge jeg bare kunne.

			Hvis du noen gang har vært i en slik situasjon, forstår du hvor overveldende selv de enkleste ting kan være: å stå opp, åpne regningene, være til stede med familien, lage et ordentlig måltid, søke jobb, gå en tur, si opp det abonnementet, eller bare være ærlig om hvor mye man sliter. Alt føles umulig. Hver morgen når jeg våknet, trengte angsten seg på. Er det virkelig sånn resten av livet mitt skal være? tenkte jeg.

			Men vet du hva som er rart når man sitter fast? Jeg visste akkurat hva jeg måtte gjøre: stå opp, gå løs på den skumle regningsbunken, gjøre barna klare til skolen, tvinge meg selv til å gå tur, be vennene mine om støtte, lage et budsjett, finne meg en jobb. Men likevel klarte jeg ikke å gjøre noe av det.

			

			Hvordan jeg forandret livet mitt

			Jeg kommer aldri til å glemme morgenen alt forandret seg. Vekkerklokken ringte, og jeg lå i sengen og var overveldet av problemene våre. Som så mange andre var jeg lammet av mine egne tanker, og det siste jeg ville, var å stå opp og møte en ny dag.

			Men så skjedde det noe merkelig. Det dukket opp en tanke i hodet mitt, og den skulle vise seg å forandre livet mitt. Den var så enkel, nesten tåpelig. Jeg husket at jeg hadde sett en rakettoppskyting og hvordan NASA telte ned til oppskytingen: 5-4-3-2-1. Hva om jeg bare teller baklengs på den måten og skyter meg selv ut av sengen? tenkte jeg.

			Det virket latterlig, men jeg var desperat, så jeg prøvde. Jeg telte baklengs: 5-4-3-2-1 – og så sto jeg opp. Enkelt og greit. Jeg tenkte ikke på hvor trøtt jeg var, eller hvor lite lyst jeg hadde til å ta tak i problemene mine. Jeg bare beveget meg før hjernen fikk sjansen til å snakke meg fra det. Det er som å skyte opp en rakett: Når du har startet nedtellingen, 5-4-3-2-1, er det ingen vei tilbake.

			På det tidspunktet i livet var jeg så vant til å la tankene lamme meg, oppspist av frykt og stress, at konseptet føltes helt fremmed. Jeg husker åpenbaringen det var å tenke: Vent litt, kan jeg ha det helt forferdelig og likevel gjøre det jeg må? Ja, Mel, det kan du. Og det hjalp.

			I løpet av de fem sekundene hadde jeg avbrutt runddansen med overtenking. Det føltes som en liten seier, men det var en åpenbaring også. Hvis jeg kunne mestre de fem sekundene med frykt, kunne jeg kanskje mestre hva som helst.

			Så jeg begynte å bruke nedtellingen på alle områder av livet.

			5-4-3-2-1. Stå opp når vekkerklokken ringer.

			5-4-3-2-1. Ta opp telefonen og begynn å bygge nettverk for å finne en jobb.

			5-4-3-2-1. Åpne konvoluttene med regninger, som hadde hopet seg opp på benken i flere måneder.

			

			Jeg begynte å kalle det «femsekundersregelen». Fem sekunder av gangen tvang jeg meg selv til å sette en fot foran den andre, og langsomt finne veien tilbake til livet mitt. For å være ærlig var det ikke lett. De neste par årene var noen av de vanskeligste i livet mitt.

			Det er ikke lett å bli kvitt gjeld eller ta tak i det som er vondt i ekteskapet. Det er ikke lett å døyve angsten eller overvinne tvilen på seg selv. Det er vanskelig å oppdatere CV-en og søke jobb når du ikke tror du har noe å bidra med. Det er et slit å tvinge seg selv til å komme i form igjen og skape sunnere vaner, når man har latt det skli ut.

			Og det er absolutt ikke noe glamorøst å jobbe hele dagen og så komme hjem, ta meg av tre barn, tilbringe noen minutter med mannen min, og så sitte oppe sent hver kveld og prøve å finne ut hvordan jeg kan tjene mer penger.

			Men det var det jeg gjorde.

			Femsekundersregelen lærte meg at svaret er handling. Å tenke på problemene dine kommer aldri til å løse dem. Når du venter med å gjøre noe til du får lyst, kommer du aldri til å gjøre det. Regelen lærte meg at det ikke er noen som kommer og redder deg. Du må redde deg selv fra deg selv. Du må tvinge deg selv til å ta små skritt fremover, hele dagen, hver dag, og særlig når du ikke har lyst.

			Ved å bruke 5-4-3-2-1 kom jeg over unnskyldningene, angsten, frykten og følelsen av at ting var uhåndterlige. Og steg for steg, dag for dag, uke for uke tok jeg sakte, men sikkert grep som fikk livet og karrieren på rett spor igjen. Mannen min begynte å bruke den for å ta tak i problemene i bedriften sin, og det hjalp ham også. Men det skulle gå tre år til før jeg fortalte noen andre om femsekundersregelen. Jeg kviet meg for å dele den med noen, først og fremst fordi jeg ikke visste hvorfor den virket. Og dessuten følte jeg meg ikke egnet til å gi råd til noen.

			Men alt endret seg da en tidligere romvenninne anbefalte meg som den «perfekte personen» til å gi råd og snakke om karriereendring på et lite arrangement. Hun tenkte nok på meg siden jeg hadde byttet karriere så mange ganger at jeg hadde mistet tellingen. Arrangørene tilbød å dekke flybilletter og hotell for meg og mannen min i San Francisco. Når man sliter økonomisk, høres det ut som en gratis ferie, så jeg sa ja. Det var første gang jeg snakket på en scene på et arrangement. Det eneste foredragskurset jeg hadde tatt, var på high school. Så snart jeg satte meg på flyet, begynte panikken å bre seg: Hva i all verden har jeg rotet meg opp i?

			Da jeg gikk på scenen og så 700 mennesker i publikum som stirret tilbake på meg, ble jeg helt blank i hodet. Jeg kjente rødmen stige oppover brystet og halsen.

			Dette ble etterfulgt av et 21 minutter langt angstanfall på scenen. Etter omtrent 19 minutter glemte jeg hvordan jeg skulle avslutte foredraget om karriereendring. Jeg slengte ut femsekundersregelen og hvordan jeg bruker den fordi jeg ikke kom på noe annet å si. Jeg må ha fått blackout, for jeg husker heller ikke delen der jeg ga publikum e-postadressen min. Og da jeg gikk av scenen, tenkte jeg at det var det verste jeg noensinne hadde opplevd. Gudskjelov at det var over.

			Det skulle vise seg at det lille arrangementet var en av de første TEDx-konferansene noensinne. De filmet det, og et år senere la de ut videoen på nettet. Ikke bare gikk den viralt, den har blitt et av de mest sette TEDx-foredragene gjennom tidene. Femsekundersregelen og nedtellingen 5-4-3-2-1 spredte seg over hele verden via jungeltelegrafen. Etter hvert som foredraget ble mer kjent, begynte folk å skrive til meg på den e-postadressen og fortelle hvordan regelen hadde forandret livet deres. Jeg ble så rørt av historiene til folk at jeg satt oppe sent om kvelden, etter at jeg hadde lagt de tre barna våre, og svarte på e-postene, én etter én.

			Da jeg druknet i problemene mine, følte jeg meg som den eneste som hadde problemer med å gjøre det jeg måtte. Det er ikke sant. Vi sliter med motivasjonen alle sammen. Det er et universelt problem, og femsekundersregelen ser ut til å være en løsning som ikke bare virker for meg, men for mennesker over hele verden.

			

			Historiene var fantastiske: Folk hadde brukt 5-4-3-2-1 til å overvinne frykt, utsettelser og unnskyldninger for å bytte jobb, gå ned 45 kilo, bli edru, starte og selge bedrifter, forbedre helsen og ekteskapet sitt. Jeg ble helt satt ut av de medisinske og kliniske bruksområdene. Leger og psykologer brukte det til å behandle PTSD, tvangslidelse og depresjon. Nå som jeg skriver denne innledningen, har vi hørt fra over tusen mennesker som brukte femsekundersregelen til å be om hjelp i stedet for å prøve å ta livet sitt.

			Mens TEDx-foredraget slo mer og mer an på nettet, ble jeg invitert til å holde foredrag på andre små arrangementer. Jeg husker at jeg ble bedt om å snakke for en gruppe eiendomsmeglere på en bar. Det var pinlig å stå der med en øl i hånden og prøve å bli hørt over musikken og folk som skravlet i rommet ved siden av. Men jeg overlevde. Jeg holdt foredrag i kirkekjellere, i et klasserom på en skole, i lunsjpausen hos en venn på jobben, og så vokste det derfra.

			Jeg fikk utslett av å holde mikrofonen, og betalt fikk jeg ikke. Men jo mer jeg snakket om regelen og så hvor virkningsfull den var for alle som prøvde den, desto mer besatt ble jeg av å forstå hvorfor et så enkelt triks kunne føre til så gode resultater.

			Så, jeg tok på juristhatten og begynte å forske på vaner, menneskelig atferd og vitenskapen rundt motivasjon. Jeg måtte argumentere for saken min: Hvorfor fungerer 5-4-3-2-1-nedtellingen? Jeg samlet bevis basert på erfaringene til vanlige folk som hadde brukt den. Jeg fant overbevisende eksempler fra terapeuter, avhengighetsspesialister og leger som anbefalte det til pasientene sine, og alt pekte mot en enkel forklaring:

			Små, konsekvente handlinger endrer alt

			I mellomtiden ante ikke slekt og venner hva jeg holdt på med. Jeg var for redd til å fortelle dem det. Mel? Gir hun råd? Gi deg. Hun ødela jo nesten sitt eget liv.

			

			På det tidspunktet hadde mannen min sluttet i restaurantbransjen og slet med depresjon. Vi druknet fremdeles i gjeld, så jeg jobbet fulltid for å holde familien på fem flytende. Samtidig brukte jeg kvelder og helger på å holde foredrag på små arrangementer, og i praksis skrev jeg en avhandling om vitenskapen bak motivasjon ved siden av.

			Jeg visste at jeg ville undervise i femsekundersregelen på heltid og gjøre det til karrieren min på en eller annen måte, men jeg visste ikke hvordan. I ettertid kan jeg se hvor lammet jeg var av bedragersyndromet. Hvilket grunnlag hadde jeg for å kalle meg selv ekspert på noe som helst? Jeg ventet vel på en eller annen form for tillatelse til å vise meg frem.

			Kanskje du gjør det akkurat nå. Venter på det riktige tidspunktet, at du skal føle deg klar eller litt mindre redd. På at noen skal komme og fortelle deg at det er i dag du skal begynne. Problemet med å vente er at ingen kommer. Den eneste du trenger tillatelse av, er deg selv.

			Å gjøre alvor av å prøve å tjene penger som motivasjonsforedragsholder var en av de beste beslutningene jeg har tatt. Jeg skal fortelle mer om hva som førte til det gjennombruddet i løpet av denne boken.

			Da jeg begynte å få betalt, brukte jeg hver eneste dollar på å nedbetale gjelden vår. Det første året holdt jeg 17 betalte foredrag. Året etter var det 47, og jeg kunne slutte i den vanlige jobben min. Jeg klarte nesten ikke å tro på at det skjedde. Det tredje året holdt jeg 99 foredrag, samt en turné i 24 byer med JPMorgan Chase. Jeg hadde blitt den mest bookede kvinnelige foredragsholderen i verden. Jeg ble leid inn av selskaper jeg beundret.

			Hvordan skjedde dette? Ved å tvinge meg selv ut av sengen de morgenene jeg ikke hadde lyst. Å presse seg selv til å handle når man er redd, tviler på seg selv eller er overveldet av unnskyldninger, er en ferdighet man kan lære. Når du mestrer det, forstår du at du kan oppnå hva som helst med små, konsekvente skritt i riktig retning.

			Jeg var på foredragsturné 150 dager i året og sto på scener og underviste i femsekundersregelen og vitenskapen om motivasjon, mens mannen min var hjemme og passet de tre barna våre. Ryktet om regelen og foredragene mine bare vokste og vokste. Ett av arrangementene jeg var på, hadde 27 000 tilskuere. Direktører for verdens største merkevarer, profesjonelle idrettsutøvere, leger, hjerneforskere og bestselgende forfattere begynte å anbefale arbeidet mitt videre. Jeg lagde et nyhetsbrev, fordi jeg ikke hadde tid til å svare på alle e-postene personlig lenger. Til slutt skrev jeg til teamet i TEDx og spurte om de kunne fjerne e-postadressen min fra videoen på nettet.

			Når folk spurte om jeg hadde en doktorgrad eller var terapeut, svarte jeg: «Nei, jeg lærte alt på den harde måten. Jeg ødela livet mitt, og så måtte jeg fikse det igjen.»

			Med mange års erfaring, bevis, vitnesbyrd og forskning var jeg endelig klar til å legge frem saken min i form av en bok. I 2017 ga jeg ut boken The 5 Second Rule.

			The 5 Second Rule ble den mest populære selvpubliserte lydboken i historien, og den sjette mest leste boken det året på Amazon. Nå er den lest av millioner av mennesker og oversatt til 41 språk.

			I løpet av de årene jeg har reist land og strand rundt og holdt foredrag, har jeg lært tre viktige ting: For det første prøver de fleste av oss bare å gjøre så godt vi kan for å komme oss videre, betale regningene våre, stifte familie, forelske oss, ha det morsommere og nå potensialet vårt. Vi leter etter enkle måter å bli litt lykkeligere på og gjøre livet litt bedre. Og vi leter ikke bare på vegne av oss selv, men også for menneskene i livet vårt som trenger det.

			For det andre har jeg gang på gang fått høre at jeg har en fantastisk evne til å destillere komplekse ideer og vitenskapelig forskning til enkle, handlingsrettede råd som alle kan forbedre livet sitt med.

			Og for det tredje er det ingenting som gir meg mer glede enn å dele det jeg lærer med andre mennesker, som deg.

			Derfor har jeg gjort det til min oppgave å finne og dele mange enkle verktøy som kan hjelpe alle med å skape seg et bedre liv. Og «enkle» er nøkkelen, for hvis du husker det, kommer du til å bruke det. Visste du for eksempel at å gi deg selv en high five i speilet er en av de raskeste måtene å endre tankesettet ditt på og få bedre selvtillit? Ikke jeg heller, og da jeg fikk vite om det, satte jeg meg inn i forskningen. Det ble temaet for boken The High 5 Habit, som havnet på bestselgerlisten til New York Times.

			Jo mer folk oppnådde ved hjelp av femsekundersregelen og high five-vanen, ba desto flere organisasjoner, medieselskaper og merkevarer meg om å lage programmer for de ansatte og målgruppene deres.

			Derfor startet jeg 143 Studios, et produksjonsselskap med hovedkvarter i Boston som produserer prisbelønt innhold, arrangementer, lydserier, nettkurs, tidsskrifter, bøker og videreutdanning for partnere som Starbucks, Audible, Ulta Beauty, JPMorgan Chase, LinkedIn og Headspace.

			I 2022 lanserte vi The Mel Robbins Podcast, som sendes i 194 land og er en av de høyest rangerte podkastene i verden. Vi har laget gratis nettkurs, som mer enn en million mennesker har fullført. Og det lille nyhetsbrevet jeg laget for lenge siden, leses nå to ganger i uken av halv­annen million mennesker. Du kan lese mer om produksjonsselskapet mitt, podcasten, nyhetsbrevet og kursene våre på www.melrobbins.com.

			Alt jeg har oppnådd var uten tidligere erfaring eller de «riktige» kvalifikasjonene for å gjøre det. Jeg tvang meg selv til å gjøre det.

			Jeg var 41 år da jeg fikk angstanfall på TEDx-scenen. Jeg var 46 da jeg fikk min første lønnsslipp som foredragsholder. Jeg var 49 da jeg ga ut min første bok på eget forlag. Jeg var 50 da jeg startet produksjonsselskapet mitt. Og jeg var 54 da jeg lanserte en av de podkastene i verden som vokser raskest.

			Livet mitt forandret seg ikke på grunn av én ting jeg gjorde. Det forandret seg på grunn av de tusenvis av morgenene jeg våknet og ikke ville stå opp, men med 5-4-3-2-1 tvang jeg meg selv til å gjøre det.

			

			Å forandre livet var ikke glamorøst, det var slitsomt

			Det var ingen hemmelige taktikker som gjorde at jeg oppnådde suksess og økonomisk frihet. Det var fordi jeg var villig til å gjøre det de fleste ikke vil: Jeg våknet opp hver dag, og uansett hvordan jeg følte meg, fortsatte jeg å jobbe langsomt mot målene mine i over ti år. Det var en møysommelig og langsom prosess.

			Noen dager konsentrerte jeg meg bare om å være litt bedre enn dagen før. Ofte er det alt du trenger. Jeg er ikke spesiell, annerledes, begavet eller heldig, jeg fant bare de verktøyene som fungerte for meg, og brukte dem. I dag er karrieren og livsoppgaven min å dele verktøyene med deg.

			Jeg sier ikke dette for å skryte. Jeg sier det for å fortelle deg at du ikke aner hva du er i stand til, og det gjorde ikke jeg heller. Ved å handle har jeg oppnådd noen utrolige ting, og det kan du også.

			Du kommer aldri til å føle deg klar til å forandre livet ditt. En dag blir du bare lei av unnskyldningene dine og tvinger deg selv til å gjøre det. Du kommer aldri til å ha lyst til å gå på treningssenteret. En dag tvinger du bare deg selv til å gå. Du kommer aldri til å ha lyst til å ta den vanskelige samtalen. Men en dag blir du lei av å unngå den og tvinger deg selv til å ta den. Du kommer aldri til å ha lyst til å se deg om etter en bedre jobb. En dag tvinger du deg selv til å begynne å lete.

			5-4-3-2-1 hjelper deg med å overvinne de indre hindringene og ta grep når du ikke føler deg motivert. Og hvis du bruker regelen lenge nok, vil du bli sjokkert over hva du kan oppnå.

			Femsekundersregelen fungerer fordi den hjelper deg med å vinne den indre kampen mot deg selv. Men den kan ikke løse alle problemer: Den kan ikke fjerne de ytre kampene du må utkjempe hver dag. Uansett hvor mange ganger du teller 5-4-3-2-1, vil det ikke stoppe trafikkorkene, eller fremmede som ikke tar hensyn, eller en pirkete sjef, eller de endeløse fordømmelsene, påføringen av skyldfølelse, de passiv-aggressive kommentarene og kravene fra familien. Og én ting er sikkert: Jo mer du sier 5-4-3-2-1 og tvinger deg selv til å forandre deg, desto mer vil du ønske at andre gjør det samme.

			Det fører oss over til denne boken.

			De siste ti årene har jeg vært opptatt av å oppdage, skape, undervise og dele enkle måter du og jeg kan forbedre oss selv på. Men i løpet av den tiden har jeg aldri tatt tak i den viktigste faktoren (basert på forskning) som avgjør om du og jeg lever et sunt og lykkelig liv: relasjoner. Det er her Let them-teorien kommer inn i bildet. Det er på tide at vi snakker om hvordan du effektivt kan håndtere andre mennesker, og den overraskende hemmeligheten bak å skape bedre relasjoner til alle du har noe med å gjøre.

			For to år siden snublet jeg over disse to ordene: la dem. Det var som å slå på en bryter.

			Femsekundersregelen forandret forholdet mitt til meg selv.

			Let them-teorien forandret forholdet mitt til andre. La meg forklare.

			Femsekundersregelen handler om selvutvikling. Den hjelper deg med å komme deg opp av sengen på tøffe dager, gå på treningssenteret, sette deg ned og begynne å skrive, gå løs på berget av regninger, ta sjansen, melde deg på det kurset, omsider se på kontoutskriften, ta klesvasken for de siste to ukene, eller ta det kurset i KI-koding du vet at du må ta.

			

			Hver gang du teller 5–4-3–2-1, tvinger du deg selv til å overvinne nøling, utsettelser, overtenking og tvil. Du lærer deg å handle uansett hvordan du føler deg. Det er derfor det fungerer.

			Men i årenes løp har jeg undret meg: Hvorfor må jeg hele tiden tvinge meg selv til å gå videre? Hvorfor er jeg så redd for å mislykkes? Hvorfor er jeg så nervøs for å ta en risiko? Hvorfor synes jeg det er vanskelig å be om det jeg trenger? Hva er det egentlig som står i veien for meg?

			Har du noen gang stoppet opp og tenkt over disse spørsmålene? Hvorfor nøler du? Hva er det som får deg til å utsette ting, eller føle deg så sliten? Eller elte hver eneste beslutning? Hva er det som ligger under all tvilen? Hva er det som hindrer deg i å gjøre det du trenger, eller fra å leve livet ditt slik du virkelig vil? Hva er det du er redd for?

			Jeg ble sjokkert da jeg innså hva svaret var for min egen del. Det var andre mennesker. Eller rettere sagt hvordan jeg lot dem påvirke meg. Jeg brukte for mye tid og energi på å forholde meg til eller bekymre meg for alle andre. Hva de gjorde, sa, tenkte, følte og forventet av meg. Sannheten er at uansett hvor hardt du prøver eller hva du gjør, kan du ikke kontrollere andre. Men likevel lever du livet ditt som om du kunne det.

			Du lever som om folk kommer til å like deg hvis du sier de riktige tingene. Som at sjefen vil respektere deg hvis du fortsetter å påta deg mer arbeid. Hvis du oppfører deg på den riktige måten og tar hensyn til det moren din vil, og passer på at vennene dine også er fornøyde, vil du finne ro på en eller annen måte. Men det gjør du ikke.

			I denne boken lærer du hvordan to ord – la dem – kan frigjøre deg. Fra andres meninger, drama og fordømmelse. Fra den utmattende runddansen hvor du prøver å håndtere alt og alle rundt deg.

			Det finnes en bedre måte å leve på.

			

			Let them-teorien er en velprøvd metode som lærer deg å ta vare på tiden og energien din, og konsentrere deg om det som betyr noe for deg. Du har brukt for lang tid på å jakte på anerkjennelse, passe på at andre mennesker er fornøyde, og la meningene deres stoppe deg fra å gjøre det du vil. Lær hvordan du kan slutte å gi fra deg makten over deg selv og skape et liv der du er hovedpersonen, drømmene dine, målene dine og din egen livsglede. Men det beste av alt? Let them-­teorien forandrer ikke bare livet ditt til det bedre, den forandrer livet til alle rundt deg også.

			Slik har du nytte av denne boken

			Denne boken tar for seg Let them-teorien. Hva den er, hvorfor den fungerer, og hvordan du kan bruke den på åtte viktige områder hvor du har prøvd å kontrollere ting du rett og slett ikke kan kontrollere. Boken er full av forskning, funn og historier om hvordan du kan bruke teorien. Du vil lære hvordan denne tilnærmingen støttes av eldgamle filosofier, terapeutiske metoder og kjernelæren i verdens største religioner, stoisisme og åndelig praksis.

			Selv om mye av det du kommer til å lære, er underbygget av vitenskapelig forskning, er ikke dette en lærebok eller akademisk avhandling. Denne boken skal være en guide til å bruke teoriens prinsipper på de viktigste områdene i livet. Derfor er den skrevet på en måte som er lett å forstå, morsom å lese og full av historier du kan kjenne deg igjen i, og konkrete tips. Dessuten finner du oppsummeringer på slutten av hver del, så du har de viktigste poengene lett tilgjengelig og kan ta i bruk det du lærer, med en gang.

			Jeg gleder meg til du leser boken og bruker alt du lærer. Du vil raskt se hvordan lykken din er knyttet til andre menneskers oppførsel, meninger og følelser. Hva er resultatet? Du har ubevisst sabotert muligheten til å bli lykkeligere, sunnere og få det du ønsker deg.

			Denne boken skal få slutt på det.

			

			Hvis du kan love deg selv at du blir med meg gjennom denne boken, leser, tar til deg og umiddelbart begynner å bruke det du lærer, så kan jeg love deg at livet ditt blir litt enklere, og at relasjonene dine blir mye bedre.

			Dette kan bli noe av det mest frigjørende og styrkende du noensinne kommer til å oppleve. Og det begynner med to enkle ord: la dem.

